Homey åbner for automatisk energistyring med dynamiske elpriser

Nu kan dit smarte hjem tage højde for elpriserne i realtid. Den populære platform Homey har netop åbnet for automatisk energistyring med dynamiske elpriser – og det kan give både lavere elregninger og et grønnere strømforbrug.

Med den nye funktion i Homey Energy kan du sætte din vaskemaskine til at køre, når strømmen er billigst, lade elbilen op om natten, eller lade varmen tage en pause, når priserne topper. Alt sker automatisk via de såkaldte Flow-kort, der er Homeys byggesten til automatisering.

– Smart home automation bør ikke kun reagere på tidspunkter eller om nogen er hjemme, men også på de faktiske forhold på elmarkedet, siger Stefan Witkamp, CEO i Athom, virksomheden bag Homey.

Sådan fungerer det

Homey får de dynamiske elpriser direkte fra de europæiske elbørser og lægger eventuelle tillæg og moms oveni. På den måde får man en forholdsvis nøjagtig, live-pris per kilowatt-time, som kan bruges som udløser i automatiseringerne. Systemet understøtter allerede timepriser og er klar til at håndtere 15-minutters intervaller, så snart elselskaberne åbner for det.

Skærmbilleder fra appen.

Priserne vises ikke kun i appen, men også via widgets på iOS og Android samt på Homey Dashboards, så man hurtigt kan få et overblik over dagens dyre og billige timer.

Den nye funktion er tilgængelig nu for Homey Pro (fra 2023 og frem), Homey Pro mini og Homey Cloud. På Homey Pro er det gratis, mens Homey Cloud-brugere skal have et Premium-abonnement. Funktionen virker i lande med dynamiske elpriser – heriblandt Danmark, Sverige, Norge, Finland, Tyskland, Belgien og Holland.

Homey Energy donglen skal monteres i sikringsboksen.

Et lille aber dabei

Selvom funktionen kan spare penge, kræver den, at man har en aftale med en energileverandør, der tilbyder dynamiske priser. Og så rejser nyheden også et interessant spørgsmål: Er Homeys initiativ et udtryk for, at dynamiske elpriser for alvor er på vej til at blive hverdag i de nordeuropæiske hjem – eller er det stadig mest for de mest nørdede strømkunder?

Homey åbner for automatisk energistyring med dynamiske elpriser